
CONSILIUL LOCAL AL MUNICIPIULUI TIMIȘOARA

DIRECȚIA DE ASISTENȚĂ SOCIALĂ A MUNICIPIULUI TIMIȘOARA
	
		,,În slujba oamenilor”


Nr. 13637/24.09.2019


RAPORT DE SPECIALITATE
privind finanțarea din bugetul local în baza Legii nr. 34/1998 prin acordarea unor subvenții asociațiilor, fundațiilor și cultelor recunoscute în România, acreditate ca furnizori de servicii sociale potrivit legii române cu personalitate juridică, care înființează și administrează unități de asistență socială, pentru anul 2020

	Direcția de Asistență Socială a Municipiului Timișoara în calitate de serviciu public de asistență socială care funcționează sub autoritatea Consiliului Local al Municipiului Timișoara, furnizează servicii sociale și acordă beneficii sociale pentru cetățenii Municipiului Timișoara aflați în situații de dificultate socială.
	Conform Legii 292/2011 – Legea asistenței sociale, art. 112, alin. (3), lit. q, în domeniul organizării, administrării şi acordării serviciilor sociale, autorităţile administraţiei publice locale ” încheie, în condiţiile legii, contracte şi convenţii de parteneriat, contracte de finanţare, contracte de subvenţionare pentru înfiinţarea, administrarea, finanţarea şi cofinanţarea de servicii sociale”, iar conform art. 136, alin (1), lit. a din bugetele locale ale comunelor, oraşelor şi municipiilor, respectiv din bugetele locale ale sectoarelor municipiului Bucureşti se alocă fonduri pentru ” finanţarea serviciilor sociale aflate în administrare proprie, contractate sau subvenţionate în condiţiile legii, ori cofinanţate în baza contractelor de parteneriat”;
În scopul completării serviciilor sociale furnizate de Direcția de Asistență Socială a municipiului Timișoara și pentru a veni în sprijinul diverselor categorii de persoane aflate în dificultate din comunitatea noastră, în anii 2016, 2017,2018 și 2019 au fost întreprinse demersuri în vederea subvenționării din bugetul local a unor furnizori privați de servicii sociale. Astfel, în perioada menționată, s-au încheiat cu furnizorii de servicii sociale privați acreditați un număr de 9 Convenții pentru acordarea de servicii de asistență socială, în temeiul Legii 34/1998, cu modificările și completările ulterioare și ca urmare s-au acordat 10 tipuri de servicii sociale pentru un număr aproximativ de 772 cetățeni ai municipiului Timișoara. Ca urmare a acordării subvențiilor din bugetul local pentru furnizorii privați de servicii sociale, a crescut calitatea serviciilor oferite populației vulnerabile.
	Legea nr. 34/1998 privind acordarea unor subvenții asociațiilor și fundațiilor române cu personalitate juridică, care înființează și administrează unități de asistență socială, cu modificările și completările ulterioare, respectiv Normele metodologice de aplicare a prevederilor Legii nr. 34/1998 asigură cadrul legal propice pentru utilizarea banilor publici într-un mod transparent și asigurând condiții egale tuturor furnizorilor privați de serviciu sociale care solicită acordarea subvenției. 
	Conform art. 1, alin. (1) și art. 11  din Legea nr. 34/1998, cu modificările și completările ulterioare ”asociaţiile și fundaţiile române cu personalitate juridică precum şi cultele recunoscute în România, acreditate ca furnizori de servicii sociale potrivit legii, care înfiinţează şi administrează unităţi de asistenţă socială pot primi subvenţii alocate de la bugetele locale, care vor fi utilizate, în exclusivitate, pentru serviciile de asistență socială acordate persoanelor care, potrivit dispozițiilor legale, au dreptul să beneficieze de acestea”.
	Conform Hotărârii de Guvern nr. 1153/2001 pentru aprobarea Normelor metodologice de aplicare a prevederilor Legii nr. 34/1998, cu modificările și completările ulterioare, art. 2, alin. (3) ”Nivelul mediu lunar al subvenției și tipurile de servicii sociale pentru care se acordă subvenții din bugetul local se stabilesc prin hotărâre a consiliului local”. Se propun spre subvenționare servicii sociale cu respectarea obiectivelor prevăzute în Strategia de dezvoltare a serviciilor sociale în  Municipiul Timișoara 2017-2022, după cum urmează: Locuințe protejate; Centre rezidențiale pentru tineri în dificultate; Centre de primire în regim de urgență; Centre rezidențiale de asistență și reintegrare socială pentru persoane fără adăpost; Adăposturi de noapte; Unități de îngrijire la domiciliu pentru persoane vârstnice; Centre de zi pentru persoane adulte cu dizabilități; Centre de zi pentru copii aflați în situație de risc de separare de părinți; Cantine sociale; Servicii mobile de acordare a hranei – masa pe roți.  
Prin anexa la Hotărârea de Guvern nr. 1153/2001 pentru aprobarea Normelor metodologice de aplicare a prevederilor Legii nr. 34/1998, cu modificările și completările ulterioare, art. 1, alin (1) se stabilesc condiții de eligibilitate, iar la alin. (3) se precizează că asociațiile, fundațiile și cultele recunoscute în România, acreditate ca furnizori de servicii sociale potrivit legii pot primi subvenții de la bugetele locale dacă îndeplinesc condițiile de eligibilitate. În scopul îndeplinirii condiției de eligibilitate menționate la art. 1, alin (1), lit. d) și anume ”solicită subvenții în completarea resurselor financiare proprii”, asociațiile, fundațiile și cultele solicitante de subvenții din bugetul local al municipiului Timișoara vor demonstra în mod obligatoriu contribuția financiară din venituri proprii de minim 10%, cu excepția centrelor de zi pentru persoane adulte cu dizabilități, caz în care contribuția va fi de  minim 5% în bani și minim 5 % în natură.    
Conform Normei metodologice de aplicare a Legii nr. 34/1998, art. 2, alin (2) ”Din bugetele locale se acordă subvenții pentru categoriile de cheltuieli curente de funcționare a unităților de asistență socială, aprobate prin hotărârea consiliului local”, iar la alin. (3) se precizează ”subvențiile se utilizează exclusiv pentru finanțarea cheltuielilor prevăzute la alin. (2)”. Ținând cont că la art. 2, alin. (1) din Legea 34/1998 cu modificările și completările ulterioare se precizează ”nivelul subvențiilor acordate nu poate depăși costul mediu lunar de întreținere, pe persoană asistată, din unitățile de asistență socială de stat, cu profil similar, organizate ca instituții publice”, iar H.G. nr. 978/2015 privind aprobarea standardelor minime de cost pentru serviciile sociale reglementează costurile minime cu anumite servicii în instituțiile de asistență socială publice, s-a propus ca acolo unde există standarde de cost pentru servicii sociale nivelul subvenției să fie conform acestora. Acolo unde nu există aprobate standarde minime de cost, la propunerea pentru nivelul maxim al subvenției, s-a ținut cont de următoarele: nivelul mediu al sumelor cheltuite din subvenției de furnizorii privați de servicii sociale în anii 2016, 2017, 2018 și 2019 costul mediu pe beneficiar al serviciilor sociale furnizate de Direcția de Asistență Socială a Municipiului Timișoara și costul mediu pe beneficiar din Raportul privind Incluziunea Socială realizat la nivelul Județului Timiș pentru anul 2017. 
Norma metodologică de aplicare a Legii nr. 34/1998 prevede la art. 5, alin. (1) ”Evaluarea și selecționarea asociațiilor, fundațiilor și cultelor se realizează de către comisia de evaluare și selecționare, constituită la nivelul consiliului local”, iar la alin. (2) se precizează ”Componenţa, modul de organizare şi de funcţionare a comisiei se stabilesc prin hotărâre a consiliului local.” 
Prin art. 6 din Norma metodologică de aplicare a Legii nr. 34/1998 sunt stabilite criteriile de evaluare și selecționare a asociațiilor, fundațiilor, cultelor, prin art. 7, alin. (1) se reglementează modul de verificare pe teren a veridicității informațiilor prezentate de solicitanți, iar la art. 72 se precizează ”În situația acordării subvențiilor de la bugetul local, punctajul maxim care poate fi acordate pentru fiecare din criteriile de evaluare prevăzute la art. 6 alin (1) se aprobă prin hotărârea consiliului local”.  
În cazul anumitor categorii de beneficiari este nevoie de acordarea mai multor tipuri de servicii sociale. Prin Ordinul ministrului muncii nr. 1838/2014 se menționează că de la bugetul de stat pot fi finanțate servicii acordate complementar. Propunem ca și din bugetul local să se acorde subvenție pentru anumite tipuri de servicii sociale acordate complementar, urmând ca unitatea de asistență socială să justifice complementaritatea serviciilor.  
În vederea încadrării în sumele prevăzute în bugetul local cu destinația de subvenție se propune aprobarea prin hotărâre de consiliu local a unor criterii de departajare a unităților de asistență socială cu același punctaj. La stabilirea criteriilor de departajare se ține cont de misiunea autorităților publice locale de la nivelul Municipiului Timișoara în ceea privește măsurile de asistență socială din comunitate, acordându-se prioritate serviciilor sociale de prevenție.
În baza celor prezentate și în conformitate cu prevederile Legii nr. 34/1998 privind acordarea unor subvenții asociațiilor, fundațiilor și cultelor recunoscute în România, acreditate ca furnizori de servicii sociale potrivit legii române cu personalitate juridică, care înființează și administrează unități de asistență socială, ale Normei metodologice de aplicare a prevederilor Legii nr. 34/1998 cu modificările și completările ulterioare, ale Legii 292/2011 și ale art. 36 alin. (2) lit. d), alin. (6) lit. a) pct. 2 și art. 45 din Legea nr. 215/2001 privind administraţia publică locală 
PROPUNEM:

1. Aprobarea constituirii Comisiei de evaluare și selecționare a asociațiilor și fundațiilor române cu personalitate juridică, care înființează și administrează unități de asistență socială, care pot primi subvenții de la bugetul local în anul 2019 cu următoarea componență:

1. Farkas Imre – Viceprimar al Municipiului Timișoara delegat cu atribuții în domeniul asistenței sociale
1.  Consilier local – Luminița Țundrea
1.  Consilier local – Barabas Lorenzo Flavius
1. Rodica Surducan – Director General al Direcției de Asistență Socială a Municipiului Timișoara
1. Codruța Darida
1. Cătălina Capețean
1. Gabriela Râmneanțu
1. Valentina Litră
1. Carmen Nobel
1. Anca Cioară
1. Mihaela Buzilă-Petrescu
1. Roxana Boncea
1. Eugen Dabîca
1. Cristina Urdă
1. Adrian Savu
1. Nicoleta Constantin 
1. Sorin Radu
1. – Secretar – Gheorghe Manolache

2 Aprobarea unei contribuții financiare din venituri proprii de minim 10% (în bani) pentru organizațiile, fundațiile și cultele care primesc subvenție din bugetul local, cu excepția centrelor de zi pentru persoane adulte cu dizabilități caz în care contribuția va fi de  minim 5% în bani și minim 5 % în natură;
2. Aprobarea Regulamentului de organizare și funcționare al comisiei de evaluare și selecționare a asociațiilor, fundațiilor și cultelor care pot primi subvenții de la bugetul local în baza Legii nr. 34/1998 pentru anul 2020, în completarea resurselor proprii (anexa 1);
3. Aprobarea Grilei de evaluare și Criteriile de evaluare și selecționare a asociațiilor, fundațiilor și cultelor recunoscute în România, acreditate ca furnizori de serviciu sociale potrivit legii, care solicită acordarea subvențiilor de la bugetul local al Municipiului Timișoara, conform prevederilor Legii nr. 34/1998 privind acordarea unor subvenţii asociaţiilor şi fundaţiilor române cu personalitate juridică, care înfiinţează şi administrează unităţi de asistenţă socială  (anexa 2); 
4. Aprobarea liniilor prioritare pentru finanțarea din bugetul local, conform Legii nr.34/1998 privind acordarea unor subvenții asociațiilor și fundațiilor române cu personalitate juridică, care înființează și administrează unități de asistență socială, pe anul 2020 (anexa 3);
5. Aprobarea Categoriilor de cheltuieli pentru fiecare tip de serviciu social (anexa 4);
6. Aprobarea Serviciilor complementare subvenționate din bugetul local, conform Legii nr. 34/1998 privind acordarea unor subvenții asociațiilor, fundațiilor și cultelor recunoscute în România, acreditate ca furnizori de servicii sociale, care înființează și administrează unități de asistență socială, pe anul 2020 (anexa 5);
7. Aprobarea Criteriilor de departajare a unităților de asistență socială cu același punctaj (anexa 6).
   


DIRECȚIA DE ASISTENȚĂ SOCIALĂ
A MUNICIPIULUI TIMIȘOARA
DIRECTOR GENERAL,
JR. RODICA SURDUCAN




SERVICIUL STRATEGII PROGRAME,                                                            Întocmit,
Codruța Darida                                                                                                  Roxana Boncea
                                                                                                                              Nicoleta Constantin

